Ignoreer valse boodskap, vra Sassa | Maroela Media
Die boodskap wat op sosiale media versprei word
Die Suid-Afrikaanse Agentskap vir Maatskaplike Sekerheid (Sassa) het Vrydag begunstigdes gemaan om ‘n valse boodskap, wat op sosiale media versprei word, te ignoreer.
Die boodskappe voer aan dat Sassa skooldrag en skryfbehoeftes verskaf aan kinders wat die kindertoelaag ontvang.
Moabi Pitsi, waarnemende nasionale woordvoerder van Sassa, het gesê die inligting is nie akkuraat nie. Hy sê Sassa verskaf nie enige skryfbehoeftes aan skoliere nie, omdat dit nie binne Sassa se mandaat val nie. “Skoolklere word verskaf as deel van die maatskaplike noodlenigingsprogram. Dié program word egter geïmplementeer kragtens die Wet op Maatskaplike Bystand van 2004 en alle voornemende begunstigdes moet voldoen aan die voorgeskrewe kriteria,” het Pitsi verduidelik.
“Die program word gefasiliteer ná gesprekke met die hoofde van die geïdentifiseerde skole en ŉ assessering deur Sassa gedoen is. Kinders wat voordeel trek uit die program is reeds geïdentifiseer en bestellings is geplaas vir die skooldrag deur plaaslike koöperasies wat die klere maak.”
Pitsi ontmoedig enigiemand om die valse boodskappe aan te stuur, aangesien dit tot verwarring lei onder begunstigdes van die welsynstoelaes.
Laaste woord in die “boodskap” is “cloths”! Die sender het ‘n probleem, want ‘n ” cloth” is ‘n stuk lap, gewoonlik een wat oud en stukkend is! Ai tog, dan kan ons ook nie eens spel nie…vergeet nog van die regte betekenis!
So steier Sassa van een ramp na die ander. Selfs die stormagtige gebeure die afgelope tyd oor wie wat moet doen met die uitbetaling van toelaes kon hulle nie oorreed om dinge op die regte en eerlike manier te doen nie.
Die sot kan duidelik nie spel nie! Dalk moet hy / sy maar self weer teruggaan skool toe… met die behoorlike school ” cloths ” en al. Lol!